Komisijos Reglamentas (EB) Nr. 622/2002
2002 m. balandžio 11 d.
nustatantis galutinius terminus pateikti informaciją, skirtą chemiškai apibrėžtoms kvapiosioms medžiagoms, naudojamoms maisto produktuose arba ant jų, įvertinti
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Europos Parlamento ir Tarybos reglamentą (EB) Nr. 2232/96, nustatantį Bendrijos tvarką, taikomą maisto produktuose naudojamoms arba į maisto produktus, arba ant jų dėti skirtoms kvapiosioms medžiagoms [1], ypač į jo 4 straipsnio 1 dalį,
kadangi:
(1) Reglamentu (EB) Nr. 2232/96 siekiama sudaryti sąrašą kvapiųjų medžiagų, kurias, atsisakant visų kitų medžiagų, leidžiama naudoti. Tas sąrašas turi būti sudarytas įvertinus kvapiąsias medžiagas, naudojamas maisto produktuose arba ant jų.
(2) Taikant tą reglamentą, Komisijos sprendimu 1999/217/EB [2] su paskutiniais pakeitimais, padarytais Sprendimu 2002/113/EB [3], buvo priimtas kvapiųjų medžiagų, naudojamų maisto produktuose arba ant jų, registras.
(3) Informacija, reikalinga registre nurodytoms medžiagoms įvertinti, buvo apibrėžta Komisijos reglamente (EB) Nr. 1565/2000 [4], nustatančiame chemiškai apibrėžtų kvapiųjų medžiagų, išvardytų Sprendime 1999/217/EB, vertinimo programą.
(4) Reglamento (EB) Nr. 1565/2000 3 straipsnis apibrėžia informaciją, kurią turi pateikti asmuo, atsakingas už atitinkamos medžiagos pateikimą į rinką, kad būtų galima vykdyti vertinimo programą. Jei informacija apie konkrečią medžiagą nepateikiama per vienerius metus nuo šio reglamento priėmimo datos, Komisijai turėtų būti pranešta, kada tokią informaciją būtų įmanoma pateikti.
(5) Asmenys, atsakingi už registre nurodytų medžiagų pateikimą į rinką, pirmaisiais vertinimo programos vykdymo metais per Europos skoninių ir kvapiųjų medžiagų asociaciją pateikė duomenų apie dalį Sprendime 1999/217/EB išvardytų medžiagų ir pranešė Komisijai datas, kada galėtų būti pateikti duomenys apie likusias medžiagas.
(6) Kad vertinimo procesas vyktų sklandžiai, Komisija dabar jau gali nustatyti galutinius terminus pateikti informaciją, nurodytą Reglamento (EB) Nr. 1565/2000 3 straipsnio 1 dalyje.
(7) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Galutiniai terminai pateikti informaciją apie kvapiąsias medžiagas, kaip reikalaujama pagal Reglamento (EB) Nr. 1565/2000 3 straipsnio 3 dalį, pateikiami priede.
2. Asmeniui, atsakingam už tokių medžiagų pateikimą į rinką, pateikus motyvuotą prašymą, Komisija gali pratęsti terminą. Prašymas turi būti pateiktas iki nustatyto termino pabaigos.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. balandžio 11 d.